b'\n_START_ARTICLE_\nJane Harvey\n_START_PARAGRAPH_\nJane Harvey (oik. Phyllis Taff, 6. tammikuuta 1925 Jersey City, New Jersey, Yhdysvallat \xe2\x80\x93 15. elokuuta 2013 Los Angeles, Kalifornia, Yhdysvallat) oli yhdysvaltalainen jazz-laulaja, joka esiintyi yhdess\xc3\xa4 muun muassa Desi Arnazin, Duke Ellingtonin ja Benny Goodmanin kanssa._NEWLINE_Lukion j\xc3\xa4lkeen Phyllis Taff meni koe-esiintymiseen y\xc3\xb6kerhonomistaja Barney Josephsonille, joka kiinnitti h\xc3\xa4net esiintym\xc3\xa4\xc3\xa4n kuuluisassa Greenwich Village -y\xc3\xb6kerhossa. Esiintyj\xc3\xa4n nimi muutettiin Jane Harveyksi Josephsonin aloitteesta. Benny Goodmanin kuultua Harveyta, Goodman kiinnitti h\xc3\xa4net levytt\xc3\xa4m\xc3\xa4\xc3\xa4n kappaleen "You Brought a New Kind of Love to Me" orkesterinsa kanssa joulukuussa 1944 Columbia Records -yhti\xc3\xb6lle. Harvey ty\xc3\xb6skenteli Goodmanin orkesterin kanssa puoli vuotta ja levytti menestyss\xc3\xa4velm\xc3\xa4t "Close as Pages in a Book", "Up in Central Park", "Only Another Boy and Girl" sek\xc3\xa4 "He\xe2\x80\x99s Funny That Way". Harvey liittyi Desi Arnazin orkesteriin vuonna 1946 ja levytti useita s\xc3\xa4velmi\xc3\xa4 RCA Victor -yhti\xc3\xb6lle, kuten "Mi Vida" ja "A Rainy Night in Rio". H\xc3\xa4n esiintyi yhtyeen solistina menestyksekk\xc3\xa4\xc3\xa4sti my\xc3\xb6s Ciro\'s-y\xc3\xb6kerhossa. Harvey p\xc3\xa4\xc3\xa4tti pysy\xc3\xa4 y\xc3\xb6kerhon palkkalistoilla Arnazin yhtyeen l\xc3\xa4hdetty\xc3\xa4 kiertueelle._NEWLINE_Jane Harvey esiintyi Euroopassa oleville Yhdysvaltain armeijan joukoille vuonna 1948 Bob Hopen ja Irving Berlinin kanssa. Palattuaan Yhdysvaltoihin h\xc3\xa4n esiintyi ensimm\xc3\xa4ist\xc3\xa4 kertaa Broadwaylla vuonna 1950 Harold Romen musikaalissa "Bless You All". Avioiduttuaan levytuottaja Bob Thielen kanssa, Harvey vet\xc3\xa4ytyi hetkeksi syrj\xc3\xa4\xc3\xa4n kasvattaakseen pariskunnan poikaa. H\xc3\xa4n levytti seuraavan kerran vuonna 1958 kaksi kappaletta Duke Ellingtonin orkesterin kanssa. Vuosien mittaan Harvey teki lukuisia levytyksi\xc3\xa4, kuten "Leave It to Jane", "I\xe2\x80\x99ve Been There", Fats Waller -kunnianosoituksen "You Fats, Me Jane", "Jane Harvey" sek\xc3\xa4 "The Other Side of Sondheim"._NEWLINE_Harvey palasi kabareen pariin viel\xc3\xa4 vuonna 2011 esiintyen New Yorkissa Feinstein\'s -kerholla sek\xc3\xa4 Hollywoodin Catalina Jazz Clubilla. H\xc3\xa4n my\xc3\xb6s julkaisi viiden CD-levyn kokoelman aiempia levytyksi\xc3\xa4\xc3\xa4n sis\xc3\xa4lt\xc3\xa4en ennalta julkaisemattoman session kitaristi Les Paulin kanssa.'